ROZHODNUTIE KOMISIE
z 18. augusta 2008,
ktorým sa mení a dopĺňa rozhodnutie 2007/870/ES, pokiaľ ide o schválenie plánu núdzového očkovania markerovou očkovacou látkou proti klasickému moru ošípaných u ošípaných v chovoch v Rumunsku
[oznámené pod číslom K(2008) 4360]
(Iba rumunské znenie je autentické)
(2008/682/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na jej článok 19 ods. 3 tretí pododsek,
keďže:
(1)
Smernicou Rady 2001/89/ES sa zavádzajú minimálne opatrenia Spoločenstva na tlmenie klasického moru ošípaných. Tieto opatrenia zahŕňajú ustanovenie, podľa ktorého majú členské štáty po potvrdení primárneho prípadu klasického moru ošípaných u diviakov predložiť Komisii plán opatrení na ozdravenie od tejto nákazy. V rámci týchto opatrení sa tiež ustanovuje núdzové očkovanie ošípaných v chovoch ošípaných.
(2)
Rozhodnutie Komisie 2007/870/ES z 21. decembra 2007, ktorým sa schvaľujú plány na ozdravenie od klasického moru ošípaných u diviakov a plány núdzového očkovania diviakov a ošípaných v chovoch proti tejto nákaze v Rumunsku na rok 2008 (2), sa prijalo ako jedno z početných opatrení na boj proti klasickému moru ošípaných v tomto členskom štáte. Toto rozhodnutie sa uplatňuje do 31. decembra 2008.
(3)
Jeden z plánov schválených uvedeným rozhodnutím sa týka núdzového očkovania markerovou očkovacou látkou proti klasickému moru ošípaných v chovoch ošípaných. Po schválení tohto plánu bola dostupnosť takejto očkovacej látky obmedzená. Rumunsko uvedený núdzový očkovací plán zodpovedajúcim spôsobom zmenilo a doplnilo.
(4)
Dňa 30. júna 2008 predložilo Rumunsko Komisii na schválenie zmenený a doplnený plán očkovania.
(5)
Komisia tento zmenený a doplnený plán preskúmala a usúdila, že je v súlade so smernicou 2001/89/ES. Z tohto dôvodu by sa mal plán schváliť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 3 rozhodnutia 2007/870/ES sa dátum „29. novembra 2007“ nahrádza dátumom „30. júna 2008“.
Článok 2
Toto rozhodnutie je určené Rumunsku.
V Bruseli 18. augusta 2008